इरानी महिलाले फुटबल हेर्न पाउने
इरानी महिलाले अबको सिजनदेखि रंगशाला गएर फुटबल हेर्न पाउने भएको त्यहाँ उच्च फुटबल पदाधिकारीले सोमबार बताएका छन् । यसअघि इरानी महिलालाई विशेष परिस्थितिबाहेक रंगशालामा गएर फुटबल हेर्न प्रतिबन्ध थियो । इरानी फुटबल संघका प्रमुख मेहदी ताजले भनेका छन्, ‘यसपल्टको लिगको सबैभन्दा ठूलो विशेषता हुनेछ महिलालाई पनि रंगशालामा प्रवेश ।’
तेहरान — इरानी महिलाले अबको सिजनदेखि रंगशाला गएर फुटबल हेर्न पाउने भएको त्यहाँ उच्च फुटबल पदाधिकारीले सोमबार बताएका छन् । यसअघि इरानी महिलालाई विशेष परिस्थितिबाहेक रंगशालामा गएर फुटबल हेर्न प्रतिबन्ध थियो । इरानी फुटबल संघका प्रमुख मेहदी ताजले भनेका छन्, ‘यसपल्टको लिगको सबैभन्दा ठूलो विशेषता हुनेछ महिलालाई पनि रंगशालामा प्रवेश ।’इरानी फुटबलको माथिल्लो डिभिजनको लिग फुटबलको ‘ड्र’ निकाल्ने क्रममा ताजले यो घोषणा गरेका हुन् । यो प्रतियोगिता अर्को महिनादेखि सुरु हुँदै छ । यसमा १६ टिमको सहभागिता रहनेछ । इरानमा लामो समयदेखि महिलालाई रंगशालामा गएर पुरुषको प्रत्यक्ष फुटबल हेर्न प्रतिबन्ध रहेको छ । सन् १९७९ को इस्लामिक क्रान्तिपछि यो प्रतिबन्ध सुरु भएको हो । यद्यपि इरानमा महिलाले पुरुषले खेल्ने कुनै पनि खेल हेर्न नपाउने कानुन भने छैन । इरानमा कुनै पनि विषयमा निर्णय गर्नमा सबैभन्दा ठूलो हात रहेका धार्मिक नेताले पुरुष आधिपत्य हुने खेल हेर्न उपयुक्त नहुने बताउँदै आएका छन् ।